b'\n_START_ARTICLE_\nNarodni park\n_START_PARAGRAPH_\nNarodni park je za\xc5\xa1\xc4\x8diteno geografsko obmo\xc4\x8dje neke dr\xc5\xbeave, za katero veljajo zakonski odloki o celovitem varstvu narave._NEWLINE_Narodni park je obse\xc5\xbeno zaokro\xc5\xbeeno naravno obmo\xc4\x8dje, ki ima z vidika varstva narave najve\xc4\x8djo vrednost. Narodni park tvorijo prvobitna obmo\xc4\x8dja z ekosistemi in naravnimi znamenitostmi izjemnega pomena. Vloga narodnega parka je predvsem ohranjanje in prou\xc4\x8devanje naravnih ekosistemov, predstavlja pa tudi prostor, kjer \xc4\x8dlovek najde duhovno in telesno sprostitev. V narodnem parku je uveljavljen stro\xc5\xbeji varstveni re\xc5\xbeim za osrednja obmo\xc4\x8dja in nekaj bla\xc5\xbeji varstveni re\xc5\xbeim za obrobje.\n_START_SECTION_\nZgodovina\n_START_PARAGRAPH_\nNarodni park je le ena od \xc5\xa1tevilnih oblik varovanja narave. Zavarovati naravno krajino pred \xc4\x8dlove\xc5\xa1kimi posegi in jo ohraniti nedotaknjeno so najprej uresni\xc4\x8dili v ZDA, leta 1872. Takrat je ameri\xc5\xa1ki kongres sklenil, da se obmo\xc4\x8dje Yellowstona zavaruje pred vsakr\xc5\xa1nim izkori\xc5\xa1\xc4\x8danjem. Ker je izbrano obmo\xc4\x8dje postalo dr\xc5\xbeavna last in je pripadlo vsem dr\xc5\xbeavljanom, je dobilo ime narodni park._NEWLINE_\xc5\xa0vedska je kot prva evropska dr\xc5\xbeava \xc5\xa1e pred 1. svetovno vojno ustanovila leta 1909 devet narodnih parkov. V Alpah pa je bila prva \xc5\xa0vica, ki je leta 1914 ustanovila \xc5\xa0vicarski narodni park._NEWLINE_Slovenci smo svoj edini narodni park Triglavski narodni park dobili leta 1961 (ki ne ustreza kategoriji IUCN II. Narodni park), ko so razglasili Dolino Triglavskih jezer za Triglavski narodni park (velikost 2000 ha). Leta 1981 pa je Zakon o Triglavskem narodnem parku raz\xc5\xa1iril obmo\xc4\x8dje na 84805 ha.\n_START_SECTION_\nStandardi IUCN in dogovori\n_START_PARAGRAPH_\nSvetovna zveza za varstvo narave (IUCN) je zapisala standarde, dogovore in predpise o pomenu in namenu narodnega parka - o tem kako in kdaj se lahko ustanovi narodni park. Status narodnega parka imajo lahko le obmo\xc4\x8dja, ki ustrezajo II. kategoriji IUCN-ja.\n_START_SECTION_\nIzbira obmo\xc4\x8dja\n_START_PARAGRAPH_\nObmo\xc4\x8dje mora vsebovati tipi\xc4\x8dne primere naravne krajine, zna\xc4\x8dilnosti ali pokrajine, kjer so velikega pomena dolo\xc4\x8dene vrste rastlin in \xc5\xbeivali, habitatov, geomorfolo\xc5\xa1kih krajev ali pokrajin. Obmo\xc4\x8dje mora biti dovolj veliko da vsebuje enega ali ve\xc4\x8d ekosistemov, katere ne spreminjajo trenutne dejavnosti \xc4\x8dloveka (poseljevanje ali izkori\xc5\xa1\xc4\x8danje).\n_START_SECTION_\nLastni\xc5\xa1tvo\n_START_PARAGRAPH_\nLastni\xc5\xa1tvo in upravljanje naj bi obi\xc4\x8dajno bilo pod okriljem vlade. Kakorkoli, vlada lahko podeli upravljanje in lastni\xc5\xa1tvo drugim organizacijam, ki skrbijo za dolgotrajno ohranitev zavarovanega obmo\xc4\x8dja.'